ВЪПРОСИ И ОТГОВОРИ ПО ПРОЦЕДУРА 
№ BG161PO003-2.1.12 „ПОКРИВАНЕ НА МЕЖДУНАРОДНО ПРИЗНАТИ СТАНДАРТИ И ВЪВЕЖДАНЕ НА СИСТЕМИ ЗА УПРАВЛЕНИЕ В ПРЕДПРИЯТИЯТА"
ОТГОВОР НА ВЪПРОС № 74,  
ПОЛУЧЕН В ПЕРИОДА 05.08.2011 г. 
И ПУБЛИКУВАН НА 12.08.2011 г.
ВЪПРОС № 74)

Здравейте, 
Имаме въпрос към процедура BG161PO003-2.1.12 „Покриване на международно признати стандарти и въвеждане на системи за управление в предприятията”.
Ние сме фирма с основна дейност отдаване под наем и поддръжка на строителни машини и подвижни работни площадки. Оборудването ни е старо и не отговаря на европейските стандарти. Искаме да се сертифицираме по стандарта ISO 9001 и да закупим ново, модерно оборудване. Допустимо ли е да кандидатстваме по процедурата, като се има впредвид, че оборудването което искаме да закупим ще се използва за основната ни дейност и услугата която предлагаме е отдаване под наем и поддръжка на строителни машини и подвижни работни площадки? Благодаря предварително.
П.П.
05.8.2011 г.
ОТГОВОР № 74)

Съгласно т. 2.2.3.1. „Въвеждане на стандартизирани системи за управление в предприятията” от Насоките за кандидатстване по процедурата допустимите дейности включват както дейности за предоставяне на професионални съвети и консултации за предварителен анализ, подготовка, изграждане и въвеждане на системи за управление – във Вашия случай БДС EN ISO 9001, инвестиции в ново оборудване и нови технологии (ДМА и ДНА), които допринасят за въвеждане и/или постигане на съответствие с изградената стандартизирана система за управление, така и дейности за сертифициране на стандартизираните системи за управление от акредитирани органи по сертификация на системи за управление. В този смисъл, оборудването, което желаете да закупите по проекта, следва ЗАДЪЛЖИТЕЛНО да допринася за въвеждането и/или постигането на съответствие с изискванията на съответната система за управление, което трябва да бъде надлежно обосновано в проектното предложение. 

Следва да имате предвид също така, че съгласно т.2.2.5. „Недопустими видове дейности/проекти” от Насоките за кандидатстване Е НЕДОПУСТИМО закупуването или наемането на транспортни средства и съоръжения, като са указани дефинициите за „транспортно средство”, възприети за целите на процедурата, както следва: 

„Съгласно Закона за движението по пътищата:

1. "Пътно превозно средство" е съоръжение, придвижвано по пътя на колела и използвано за превозване на хора и/или товари. Към пътните превозни средства се приравняват трамваите и самоходните машини, когато се придвижват по пътищата.

2. "Моторно превозно средство" е пътно превозно средство, снабдено с двигател за придвижване, с изключение на релсовите превозни средства.

3. "Самоходна машина" е съоръжение или машина, предназначена за извършване на специфични дейности и движеща се или придвижвана по пътищата само по изключение. Такива са: електрокарите, мотокарите, тракторите, тракторните ремаркета и друга самоходна земеделска и горска техника. Самоходната машина е малогабаритна, когато е с теглително усилие до 200 кг, максималната й скорост на движение е до 25 км/час, колеята - до 900 мм, и масата без товар - до 900 кг.” 
Допълнително, следва да имате предвид, че не се допуска под никаква форма реализирането на печалба (под печалба се разбира надвишението на доходите над разходите по съответния проект в момента на предявяване на искане за окончателно плащане по предоставената за проекта безвъзмездна помощ) от безвъзмездните финансови средства по време на изпълнението на проекта, като в случай че такива бъдат генерирани, те следва да бъдат възстановени на Договарящия орган. 
